ਧਰਮਪੁਤਰ
ਧਰਮਪੁਤਰਾ 1961 ਦੀ ਇੱਕ ਹਿੰਦੀ ਫ਼ਿਲਮ ਹੈ ਜੋ ਯਸ਼ ਚੋਪੜਾ ਨੇ ਨਿਰਦੇਸ਼ਿਤ ਕੀਤੀ ਹੈ। ਇਹ ਆਚਾਰੀਆ ਚਤੁਰਸੇਨ ਦੇ ਇਸੇ ਨਾਮ ਦੇ ਇੱਕ ਨਾਵਲ 'ਤੇ ਅਧਾਰਤ ਹੈ। ਇਹ ਯਸ਼ ਦਾ ਦੂਜਾ ਨਿਰਦੇਸ਼ਨ ਵਾਲਾ ਉੱਦਮ ਹੈ। ਇਹ ਭਾਰਤ ਦੀ ਵੰਡ ਅਤੇ ਹਿੰਦੂ ਕੱਟੜਵਾਦ ਨੂੰ ਦਰਸਾਉਣ ਵਾਲੀ ਪਹਿਲੀ ਹਿੰਦੀ ਫ਼ਿਲਮ ਸੀ। ਉਸ ਦਾ ਵੱਡਾ ਭਰਾ ਬੀ ਆਰ ਚੋਪੜਾ ਇਸ ਦਾ ਨਿਰਮਾਤਾ ਹੈ, ਜੋ ਖ਼ੁਦ ਭਾਰਤ ਦੀ ਵੰਡ ਸਮੇਂ ਲਾਹੌਰ ਤੋਂ ਉਜੜ ਕੇ ਆਇਆ ਸੀ ਅਤੇ 1956 ਵਿੱਚ ਮੁੰਬਈ ਵਿੱਚ ਬੀ ਆਰ ਫ਼ਿਲਮਜ਼ ਦੀ ਸਥਾਪਨਾ ਕੀਤੀ ਸੀ। ਇਹ ਫ਼ਿਲਮ ਵੰਡ ਦੇ ਪਿਛੋਕੜ ਵਿੱਚ ਧਾਰਮਿਕ ਕੱਟੜਤਾ, ਜਨੂੰਨ ਅਤੇ ਫਿਰਕਾਪ੍ਰਸਤੀ ਦੇ ਮੁੱਦਿਆਂ ਸੰਬੰਧੀ ਹੈ। ਇਸ ਦੇ ਦੋ ਸਾਲ ਪਹਿਲਾਂ, ਯਸ਼ ਚੋਪੜਾ ਨੇ ਨਹਿਰੂਵਾਦੀ ਧਰਮ ਨਿਰਪੱਖਤਾ ਨੂੰ ਪ੍ਰਣਾਈ ਧੂਲ ਕਾ ਫੂਲ (1959) ਨਾਲ ਆਪਣੀ ਸ਼ੁਰੂਆਤ ਕੀਤੀ ਸੀ, ਜਿਸ ਵਿੱਚ ਇੱਕ ਮੁਸਲਮਾਨ ਇੱਕ "ਨਾਜਾਇਜ਼" ਹਿੰਦੂ ਬੱਚੇ ਨੂੰ ਪਾਲ਼ਦਾ ਹੈ ਅਤੇ ਕਲਾਸਿਕ ਗੀਤ "ਤੂ ਹਿੰਦੂ ਬਣੇਗਾ ਨਾ ਮੁਸਲਮਾਨ ਬਣੇਗਾ, ਇਨਸਾਨ ਕੀ ਔਲਾਦ ਹੈ, ਇਨਸਾਨ ਬਣੇਗਾ" ਪੇਸ਼ ਕੀਤਾ ਸੀ। ਧਰਮਪੁਤਰ ਵਿੱਚ ਥੀਮ ਨੂੰ ਉਲਟਾ ਦਿੱਤਾ ਗਿਆ ਸੀ ਕਿਉਂਕਿ ਇੱਥੇ ਇੱਕ ਹਿੰਦੂ ਪਰਿਵਾਰ ਇੱਕ ਨਾਜਾਇਜ਼ ਮੁਸਲਮਾਨ ਬੱਚੇ ਨੂੰ ਪਾਲਦਾ ਹੈ। ਇਹ ਸ਼ਸ਼ੀ ਕਪੂਰ ਦੀ ਇੱਕ ਬਾਲਗ ਅਭਿਨੇਤਾ ਦੇ ਰੂਪ ਵਿੱਚ ਪਹਿਲੀ ਫ਼ਿਲਮ ਸੀ ਜਿਸ ਨੇ ਇੱਕ ਹਿੰਦੂ ਕੱਟੜਪੰਥੀ ਦੀ ਮੁੱਖ ਭੂਮਿਕਾ ਨਿਭਾਈ ਸੀ। ਮਸ਼ਹੂਰ ਅਭਿਨੇਤਾ ਰਾਜੇਂਦਰ ਕੁਮਾਰ ਨੇ ਸ਼ਸ਼ੀਕਲਾ ਵਾਂਗ ਇੱਕ ਗੀਤ ਲਈ ਵਿਸ਼ੇਸ਼ ਹਾਜ਼ਰੀ ਭਰੀ। 9ਵੇਂ ਰਾਸ਼ਟਰੀ ਫ਼ਿਲਮ ਅਵਾਰਡ ਵਿੱਚ ਇਸਨੂੰ ਹਿੰਦੀ ਵਿੱਚ ਸਰਵੋਤਮ ਫੀਚਰ ਫ਼ਿਲਮ ਦਾ ਪੁਰਸਕਾਰ ਦਿੱਤਾ ਗਿਆ।